Dezvoltarea socială şi emoţională

Material realizat de:

Prof. psiholog Mihaela Răuță

Școala Gimnazială Nr. Stoenești & Școala Gimnazială Nr. 1 Cetățeni

Reprezintă fundamentul relaţiilor şi interacţiunilor care dau semnificaţie experienţelor copiilor de acasă, de la grădiniţă,din comunitate și influenţează semnificativ succesul copiilor în viaţă şi la şcoală.

Copiii stabilesc interacțiuni cu părinții, alți copii, alte persoane din familie, cu adulții în general. Calitatea acestor interacţiuni stimulează dezvoltarea socio-emoţională adecvată a copiilor.

Ambele dimensiuni se completează reciproc şi sunt interdependente. Interacţiunile sociale reuşite fac posibilă dezvoltarea unei imagini de sine pozitivă şi a autocontrolului.

Când vorbim despre dezvoltarea socio-emoțională a copilului, vorbim despre interacțiuni sociale reușite, despre control și încredere în sine.

Ne referim mai departe la comportamentul social al copilului. Vorbim astfel despre contactul social cu ceilalţi copii, adaptarea la diversitate, respectă drepturile celorlalţi copii, observă diferenţele şi asemănările dintre oameni, capacitatea copilului de a avea încredere, capacitatea de a interacţiona cu uşurinţă, ţine cont de dorinţele şi nevoile copiilor, discută cu alţi copii, pune întrebări şi răspunde la întrebări, îi plac jocurile colective şi se bucură de reuşitele proprii, colaborează cu ceilalţi copii pentru rezolvarea unor sarcini.

***Copiii dezvoltă relații sociale pozitive, atunci când:***

- copiii înţeleg semnificaţia diferitelor comportamente

- când sunt capabili să se adapteze diferitelor contexte sociale

- când sunt implicaţi în activităţi de grup

***Competența socială***

- abilitatea copiilor de a manifesta adecvat comportamente acceptate social, de a forma şi întreţine relaţii sociale funcţionale cu copiii şi adulţii din viaţa lor.

- influenţează interacţiunile pozitive, corespunzătoare normelor culturale, în aşa fel încât să permită atingerea propriilor scopuri şi în acelaşi timp respectarea nevoilor celorlalţi.

***Dezvoltarea emoțională a copilului vizează:***

* capacitatea copiilor de a percepe și exprima emoțiile
* de a înțelege și a răspunde emoțiilor celorlalți
* dezvoltarea conceptului de sine, a percepţiei şi imaginii de sine: trăsături, capacităţi, motivaţii, dorinţe, nevoi, preferinţe, roluri sociale.

**Copilul va ajunge să-şi răspundă la întrebarea „Cine sunt eu?”**

La fel de importantă în dezvoltarea emoţională este încrederea în sine, convingerea că poate face ceea ce îşi propune, independenţa şi responsabilitatea personală.

***Capacitatea copiilor de a-şi recunoaşte şi exprima propriile emoţii…..***

Exprimarea şi înţelegerea propriilor emoţii şi a emoţiilor celorlalţi de la emoţiile primare (bucurie,frică, furie, tristețe) la cele mai complexe (mândrie, ruşine, vină) constituie competenţe specifice domeniului emoţional.

***Dezvoltarea socio-emoţională a copiilor este importantă din următoarele motive:***

* ajută la formarea și menținerea relațiilor cu ceilalți
* ajuta copiii să se adapteze la grădiniţă şi la şcoală
* previne apariţia problemelor emoţionale şi de comportament**.**

**Cum își dezvoltă copiii abilitățile emoționale?**

Adulţii(părinţii,educatorii) sunt cei care contribuie la dezvoltarea abilităţilor emoţionale ale copiilor prin trei modalităţi:

**1.Reacțiile adulților la emoțiile exprimate de copii**

Modul în care adulții reacționează la exprimarea emoțională a copiilor lor determină exprimarea sau inhibarea emoțiilor viitoare ale acestora.

**2. Discuţiile despre emoţii**

Experimentarea unor situaţii emoţionale diferite şi discuţiile cu părinţii, ajută copiii în înţelegerea situaţiilor emoţionale şi în reacţionarea adecvată în astfel de situaţii.

**2.Exprimarea propriilor emoţii de către adulţi**

Expresivitatea emoţională a adulţilor devine un model pentru copii, în ceea ce priveşte exprimarea emoţională.

***De unde începem atunci când dorim să îmbunătăţim abilităţile emoţionale ale copiilor?***

Dacă dorim să îmbunătăţim abilităţile emoţionale ale copiilor este important ca mai întâi să vedem care sunt punctele lor tari şi ce comportamente pot fi dezvoltate.

În acest sens, putem căuta răspunsuri pentru următoarele întrebări:

Cum se comportă copilul? Se separă de părinţi fără dificultate? Se agaţă în mod excesiv de adulţi? Îşi apară drepturile? Manifestă entuziasm atunci când face lucruri plăcute pentru el? Îi lasă pe ceilalţi să îl liniştească atunci când trece prin momente stresante? Mănâncă, doarme fără probleme atunci când e departe de casă? Se adaptează uşor la modificările bruşte din mediu? Îşi exprimă furia mai degrabă în cuvinte decât în acţiuni? Acceptă redirecţionarea adultului atunci când copilul manifestă comportamente agresive? Nu se retrage excesiv din colectivitate? Manifestă interes pentru activităţile de la grădiniţă? Zâmbeşte şi pare fericit majoritatea timpului?

***IMPORTANŢA EXPRIMĂRII ADECVATE A EMOŢIILOR***

***Exprimarea adecvată*** a emoţiilor este foarte importantă în cadrul interacţiunilor sociale, deoarece contribuie la menţinerea lor.

***Exprimarea neadecvată*** de către copii a emoţiilor negative (ex. furie,frică,tristeţe), prin agresivitate fizică sau verbală, determină apariţia unui comportament de izolare a acestora.

**Competenţele emoţionale** se dezvoltă în mare măsură prinpracticile de **socializare** utilizate de către părinţi şi educatoare (discuţii despre emoţii, atitudinea faţă de conflicte, exprimarea/inhibarea manifestărilor emoţionale etc.) Mai mult, **competenţele emoţionale** influenţează dezvoltarea **competenţelor sociale**, deoarece în lipsa acestora nu s-ar putea vorbi de iniţierea şi menţinerea relaţiilor cu ceilalţi.

Abilităţile de a înţelege emoţiile proprii şi ale celorlalţi şi de a le exprima sunt esenţiale pentru stabilirea şi menţinerea relaţiilor cu ceilalţi.

- **Interacţiunile cu copiii de vârstă apropiată** Copilul ar trebui să fie capabil să stabilească relaţii pozitive şi de respect cu copiii de aceeaşi vârstă sau de vârstă apropiată;

-Copilul ar trebui să poată manifesta empatie faţă de copiii cu care interacţionează.

**Interacţiunile cu adulţii**

- Copilul ar trebui să fie capabil să stabilească relaţii pozitive cu adulţii;

- Copilul ar trebui să fie capabil să manifeste încredere şi respect în comunicarea cu adulţii din anturajul său.

**Interacţiune în grup**

* Copilul ar trebui să demonstreze abilităţi de cooperare.

**Respectarea diversităţii**

- Copilul ar trebui să fie capabil să recunoască asemănările şi deosebirile dintre oameni;

- Copilul ar trebui să fie capabil să manifeste respect faţă de deosebirile dintre oameni.

**STRATEGII DE DEZVOLTARE A COMPETENŢELOR SOCIO -EMOŢIONALE ÎN RELAŢIA** **EDUCATOR – COPIL – PĂRINTE**

* Obţineţi informaţii despre activităţile preferate şi preocupările copilului.
* Ascultaţi ceea ce spun copiii şi încurajaţi-i să vorbească despre ei înşişi.
* Transmiteţi mesaje verbale şi non –verbale consistente .
* Participaţi la jocurile copiilor .
* Oferiţi copiilor libertatea de a alege jocurile şi descrieţi acţiunile lor .
* Organizaţi diferite sectoare de joc şi puneţi copiilor la dispoziţie cât mai multe jucării .

BIBLIOGRAFIE:

1. Baban Adriana, „Consiliere educaționala”Editura ASCR, Cluj-Napoca, 2011;
2. Botiș Adina, Loredana Mihalca, „Ghid pentru cadrele didactice din învățământul preșcolar”, 2007;
3. Cosmovici Andrei, Iacob Luminița, „Psihologie școlară”, Editura Polirom, Iași, 2008.